TISCO บวก 4% โบรกฯแนะซื้อ เคาะเป้า 97 บ. รับฐานลูกค้ารายย่อยโตแกร่ง
TISCO บวก 4% โบรกฯแนะซื้อ เคาะเป้า 97 บ. รับฐานลูกค้ารายย่อยโตแกร่ง โดยปิดตลาดภาคเช้า ราคาอยู่ที่ 89.25 บาท บวก 4 บาท หรือ 4.69% สูงสุด 90.25 บาท ต่ำสุด 86.75 บาท ด้วยมูลค่าซื้อขาย 931.93 ล้านบาท 
25 ต.ค. 2560

ผู้สื่อข่าวรายงานว่าบริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO ปิดตลาดภาคเช้า ราคาอยู่ที่ 89.25 บาท บวก 4 บาท หรือ 4.69% สูงสุด 90.25 บาท ต่ำสุด 86.75 บาท ด้วยมูลค่าซื้อขาย 931.93 ล้านบาท ขณะที่ดัชนีตลาดหุ้นไทยโดยรวมบวก 0.41%

ด้าน บล.ดีบีเอส วิคเคอร์ส (ประเทศไทย) ระบุในบทวิเคราะห์ (17 ต.ค.) แนะนำ “ซื้อ” ราคาเป้าหมาย 97 บาท/หุ้น สรุปเรื่องการรวมธุรกิจรายย่อย SCBT เข้ามาที่ธนาคารเสร็จแล้ว โดยพอร์ตสินเชื่อ TISCO จะขยายตัว 14% ฐานลูกค้ารายย่อยเพิ่มประมาณ 30% (กว่า 3 แสนบัญชีที่เข้ามา) ซึ่งเป็นจุดเริ่มต้นของการเติบโตในระยะต่อไป
โดยพอร์ตสินเชื่อรายย่อยหลังรวม SCBT จะมีการกระจายตัวที่ดีขึ้นและมีฐานลูกค้าใหญ่ขึ้น คาดว่าธุรกิจสินเชื่อรายย่อยจะเป็น Key growth ของปี 61 ด้วยนอกเหนือจากการตั้งสำรองค่าเผื่อฯที่น้อยลง
ขณะที่ประมาณการกำไรสุทธิปี 60-61 สูงกว่าตลาด เนื่องจากมองว่ารายได้ธนาคารจะขยายตัวได้ดีทั้งที่เป็นรายได้ดอกเบี้ยสุทธิและรายได้ที่ไม่ใช่ดอกเบี้ย ขณะที่การกันสำรองฯ จะลดลงตามคุณภาพสินทรัพย์ที่ดีขึ้น และการมี Coverage ratio ที่สูงมากกว่าเฉลี่ยของอุตสาหกรรมแล้ว
ทั้งนี้ ปัจจัยที่อาจเป็น Catalyst คือ การฟื้นตัวของยอดขายรถยนต์ในประเทศ ซึ่งจะช่วยหนุนการเติบโตของสินเชื่อเช่าซื้อและรายได้ของธนาคารทั้งที่เป็นรายได้ดอกเบี้ยและรายได้ค่าธรรมเนียม ทั้งนี้สินเชื่อเช่าซื้อคิดเป็น 50% ของสินเชื่อรวม